SEGES

SEGES INNOVATION P/S er en privat, uafhængig non-profit, almennyttig innovationsvirksomhed. SEGES Innovation har eksisteret i mere end 50 år og har hovedkontor i fødevareklyngens virksomhedsfællesskab  i Skejby ved Aarhus samt afdelinger i København og Karup J. samt datterselskaberne HortiAdvice i Odense og Datalogisk på Falster.  

SEGES Innovation kobler dyb viden om landbrug og fødevarer med digitale teknologier og test i løsninger, der skal fremme en bæredygtig udvikling i stalden, på marken, i biogasanlægget og i hele værdikæden – fra jord til bord.  

Virksomheden beskæftiger 500+ specialister, som adresserer store globale udfordringer: Verdens fødevareproduktion skal øges markant for at kunne dække behovet hos en voksende befolkning. Samtidig skal ambitiøse klimamål indfries for at skabe balance mellem at bruge og beskytte jordens ressourcer til gavn for nuværende og kommende generationer.  

SEGES Innovation udfører forsknings- og innovationsopgaver indenfor landbrugs- og fødevarefaglige områder som f.eks. planteproduktion, husdyrproduktion, miljø, klima og bioøkonomi/bioenergi, cirkularitet, biodiversitet, økonomi og afsætning. Det sker både i nationale og internationale forsknings- og udviklingsprojekter med både universiteter, GTS-institutter og virksomheder. 

Udover forsknings- og innovationsopgaver, sælger SEGES Innovation digitale løsninger, test, analyser og events til kunder i landbruget, rådgivningsbranchen, fødevaresektoren, energibranchen, finansielle institutioner samt organisationer og offentlige myndigheder.  

SEGES Innovation driver desuden den store videns-kanal Landbrugsinfo og arrangerer faglige kongresser med nyeste forskning og faglige resultater.  

Størstedelen af Danmarks ca. 35.000 landmænd bruger SEGES Innovations software, databaser, forsøgsresultater og faglige viden og baserer dermed deres daglige drift på både et dybt datagrundlag og nyeste viden om bæredygtig fødevareproduktion.

Historie 
SEGES Innovations rødder går mere end 50 år tilbage, da landmandsorganisationer gik sammen om at etablere en landsdækkende virksomhed for udvikling og innovation i Danmarks landbrugssektor og fødevarebranche. 

SEGES Innovation blev oprindelig etableret i 1971 af De samvirkende danske Landboforeninger og De samvirkende danske Husmandsforeninger under navnet Det Faglige Landscenter. I november 1987 bliver det nybyggede center "Landbrugets Rådgivningscenter" på Udkærsvej (nu Agro Food Park) i Skejby taget i brug med 11.200 kvadratmeter.

I april 2003 skiftede Landbrugets Rådgivningscenter navn til Dansk Landbrugsrådgivning, Landscentret. Navnet skulle markere et nyt samarbejde mellem størstedelen af de danske landbrugscentre og Landbrugets Rådgivningscenter.

I 2010 skiftede Landscentret navn til Videncentret for Landbrug for at få en mere klar profil og være synlig i det omgivende samfund. Videncentret var blandt initiativtagerne til etablering af , en virksomhedspark for danske landbrugs- og fødevarevirksomheder i den større virksomhedspark, Business Park Skejby i Skejby, Aarhus N.

I 2015 fusionerede Videncentret for Landbrug med Videncenter for Svineproduktion og skiftede i samme ombæring navn til SEGES. Navnet, som på latin betyder kornmark eller afgrøde, blev bl.a. valgt, fordi det staves ens forfra og bagfra og dermed fungerer godt visuelt. Desuden er det let at udtale på alle sprog i modsætning til de tidligere navne, der skulle oversættes.

Ved årsskiftet 2021-2022 blev selskabet SEGES Innovation P/S stiftet som følge af en overførsel af aktivitet fra Landbrug & Fødevarer-koncernen. Udskillelsen af SEGES Innovation fra brancheorganisationen L&F skete for at understrege, at selskabets forskning, innovation og formidling altid foregår fuldstændig uafhængigt af særinteresser, herunder erhvervspolitiske interesser.

Referencer

Eksterne henvisninger 
SEGES' hjemmeside 
Agro Food Parks hjemmeside 

Virksomheder i Aarhus
Landbrugsorganisationer
Rådgivning
Etableret i 1971